परीक्षा कल से, प्रवेश पत्र में गड़बड़ी से परीक्षार्थी परेशान
प्रशासनिक रिपोर्टर | बिलासपुर
बिलासपुर यूनिवर्सिटी से संबद्ध कॉलेजों में 6 मार्च से यूजी-पीजी की परीक्षा शुरू होनी है। परीक्षार्थियों को इसके लिए प्रवेश पत्र भी भेजे जा रहे हैं, लेकिन इसमें नाम, विषय में गड़बड़ी की शिकायतें मिल रही हैं। इसे लेकर परीक्षार्थी परेशान हैं। इस मामले को लेकर छात्रसंघ ने शनिवार को यूनिवर्सिटी में ज्ञापन सौंप कर गड़बड़ी को परीक्षा से पहले दुरुस्त करने की मांग की। नहीं होने पर आंदोलन की चेतावनी दी है।
व्यवस्था प्रबंधन को लेकर बिलासपुर यूनिवर्सिटी लगातार सुर्खियों में बना हुआ है। अभी सेमेस्टर की परीक्षा में 80 प्रतिशत परीक्षार्थियों के फेल होने के मामले की जांच भी पूरी नहीं हुई कि अब एक नई अव्यवस्था सामने आई है। यूनिवर्सिटी की परीक्षाएं 6 मार्च से शुरू होने वाली हैं। परीक्षार्थियों को प्रवेश पत्र भी मिलने लगे हैं। लेकिन प्रवेश पत्रों में किसी में नाम, किसी में विषय तो किसी में सेंटर की गड़बड़ी देखने को मिल रही है। लिहाजा परीक्षा की चिंता छोड़ परीक्षार्थी प्रवेश पत्रों में गड़बड़ियां सुधरवाने यूनिवर्सिटी के चक्कर काट रहे हैं। इस संबंध में छात्रसंघ ने सहायक कुल सचिव सीएचएल टंडन व परीक्षा नियंत्रक प्रवीण पांडेय को ज्ञापन सौंपा और गड़बड़ी को परीक्षा से पहले ही सुधारने की मांग की। छात्रसंघ सचिव मनीष मिश्रा ने बताया कि अभी तक करीब डेढ़ सौ छात्र-छात्राओं के प्रवेश पत्र में इस तरह की गड़बड़ी सामने आई हैं। कुलसचिव से मांग की है कि चूंकि अब इतना समय नहीं है कि प्रवेश पत्र को सुधारा जा सके, इसे देखते हुए प्रवेश पत्र में गड़बड़ी को लेकर किसी परीक्षार्थी को परीक्षा देने से न रोका जाए। यदि ऐसा हुआ तो छात्रसंघ आंदोलन करेगा। इस मामले में सहायक कुलसचिव कहा कहना है कि प्रवेश पत्रों में किस कारण गड़बड़ी हुई, इसकी जांच होगी। छात्रहित में बीयू से संबद्ध सभी कॉलेज प्रबंधन को निर्देश दिए जाएंगे कि प्रवेश पत्र में इस तरह की गड़बड़ी मिलने पर उसे परीक्षा में शामिल होने से नहीं रोका जाए।
hin_Deva mai_Deva hin_Deva hin_Deva